***Župa Presvetog Srca Isusova,* Palmotićeva 31, Zagreb**

**ŽUPNI LISTIĆ broj 410**

Nedjelja, 10. rujna 2023.

**DVADESET TREĆA NEDJELJA KROZ GODINU**

**Evanđelje: Mt 18, 15-20.**

U ono vrijeme: Reče Isus svojim učenicima:

„Pogriješi li tvoj brat, idi i pokaraj ga nasamo. Ako te posluša, stekao si brata. Ne posluša li te, uzmi sa sobom još jednoga ili dvojicu, neka na iskazu dvojice ili trojice svjedoka počiva svaka tvrdnja. Ako ni njih ne posluša, reci Crkvi. Ako pak ni Crkve ne posluša, neka ti bude kao poganin i carinik.

Zaista, kažem vam, što god svežete na zemlji, bit će svezano na nebu; i što god odriješite na zemlji, bit će odriješeno na nebu.

Nadalje, kažem vam, ako dvojica od vas na zemlji jednodušno zaištu što mu drago, dat će im Otac moj, koji je na nebesima. Jer gdje su dvojica ili trojica sabrana u moje ime, tu sam i ja među njima.“

**Župnikov komentar:**

Ovaj evanđeoski odlomak sastoji se od tri dijela. U prvom Isus podučava svoje učenike kako će opominjati svoje bližnje. Obraća se učenicima, svojima, onima do kojih mu je najviše stalo da usvoje njegov način ponašanja, Isusovu logiku, evanđeoski model. Taj model uvijek isključuje ogovaranje, a onda pogotovo klevetanje, a uključuje osobni odnos, zalaganje i hrabrost suočiti se licem u lice s onim kojega misliš da imaš pravo upozoriti. Zastanimo najviše ove nedjelje na ovom prvom koraku, usvojimo ga ako želimo biti Isusovi i prakticirajmo kroz sljedeći tjedan.

Drugi dio je potvrda svećeničke vlasti koju su apostoli primili i dio Isusova procesa ustanovljenja sakramenta ispovijedi. Sjetimo se kako se uskrsli Isus ukazao učenicima u dvorani Posljednje večere, dao im poslanje koje je primio od Oca i rekao: "Primite Duha Svetoga. Kojima otpustite grijehe, otpuštaju im se; kojima zadržite, zadržani su im" (Usp. Iv 20,19-23.). Neka nam ta istina bude ohrabrenje, poticaj i sigurnost kada se pripremamo i odlučujemo poći na svetu ispovijed.

Treći dio je potvrda snage zajedničke molitve i obećanje Isusove prisutnosti među nama. Potrebno je, dakle, samostalno moliti, biti u tišini vlastite sobe ili mirnog kutka u prirodi, ali ništa ne može nadomjestiti okupljanje zajednice, jednodušne molitve i sjedinjenje srdaca koje se događa kad se sluplja Crkva u crkvi. To neka nam bude poticaj za naša nedjeljna okupljanja, davanje i primanje koje doživljavamo kad smo jedni pored drugih i sigurnost Isusove prisutnosti. Ako si se ikad pitao: „Božje, gdje si?! – evo ti odgovora!!!

|  |
| --- |
| **O B A V I J E S T I** |

|  |  |
| --- | --- |
| NEDJELJA 10.9. | **23. NEDJELJA KROZ GODINU** |
| Srijeda 13.9. | Sv. Ivan Zlatousti; spomendan |
| Četvrtak 14.9. | UZVIŠENJE SV. KRIŽA; BLAGDAN |
| Petak 15.9. | Blažena Djevica Marija Žalosna; spomendan |
| Subota 16.9. | Sv. Kornelije, papa i sv. Ciprijan, biskup; spomendan |
| NEDJELJA 17.9. | **24. NEDJELJA KROZ GODINU** |

U nedjelju 10. rujna **dijelimo molitveno zajedništvo s hodočasnicima u Mariji Bistrici**, pa ćemo nakon Molitve za obnovu Bazilike zajedno moliti našu molitvu iz Devetnice. Također je i **dan bl. Ivana Merza**, pa smo na kraju Molitve vjernika molili za njegovo proglašenje svetim.

Sljedeći tjedan započinje **župni vjeronauk**, po sljedećem privremenom rasporedu kod s. Marijele:

Predškolci u PONEDJELJAK u 17 sati.

Prvi i drugi razred SRIJEDU u 17 sati.

Treći razred – PRVOPRIČESNICI – u ČETVRTAK u 17 sati i u PETAK u 16 sati. Podsjećamo da su uvjeti za prvopričesnike: Krštenje, redovita župna kateheza, sv. misa nedjeljom u 9.30 i pohađanje školskog vjeronauka.

Četvrti razred u PETAK u 17 sati.

Peti razred u UTORAK u 17 sati.

Novi kapelan p. Marko Petričević imat će 6. i 7. razred, a prvi susret će biti u petak u 10.30 ili popodne u 16.

Osmi razred – KRIZMANICI – imat će mogućnost prijave u utorak ili srijedu u 16.00 ili četvrtak u 10.30.

**Srednjoškolci** će imati vjeronauk u organizaciji SKAC-a, a pod vodstvom p. Mislava Skelina i mogu se prijavljivati kroz tjedan i sljedeću nedjelju u sakristiji poslije sv. misa.

Pozivamo na molitvu Krunice **na Kamenitim vratima** u ponedjeljak u 20 sati.

**Poslužite se katoličkim tiskom** i našim **Župnim listićem**.

OBAVIJESTI SKAC-a:

SKAC i ove godine priprema ONLINE duhovne vježbe za sve uzraste! Prošle godine održan je prvi ciklus u adventu i s Gospom u svibnju. Ove godine po Mariji idemo bliže Isusu i u listopadu. Svi koji se žele vježbati u molitvi na način kako je to Ignacije običavao, već danas mogu se prijaviti na ove online duhovne vježbe.

Za učenike zadnjih razreda srednje škole SKAC organizira "Tečaj razlučivanja" kako bi im se pomoglo u odluci hoće li nastaviti školovanje i na koji način. Tečaj će se održati kroz 6 tjedana, od 22. listopada do 26. studenog, uz podršku voditelja i pratitelja. Prijave su otvorene do kraja rujna.

Prijave za 3D formaciju, program za mlade od 18 do 30 godina koji žele mijenjati svoj život s Bogom, upoznavati sebe, kušati Boga i činiti to u zajedništvu s mladima koji žele isto su otvorene do 15. rujna.

Za prijavu na sve programe je potrebno ispuniti prijavnicu koja se može pronaći na web stranicama i društvenim mrežama SKAC-a kao i dodatne informacije o programima.

**SV. MISE ISPOVIJEDANJE**

|  |  |
| --- | --- |
| **NEDJELJA**  10. 9. 2023. | **RADNI TJEDAN**  11. – 16. 9. |
| 8.00: P. NAGY | 7.00: P. SKELIN | |
| 9.30: P. VLAH | 8.00: P. ŠTAMBUK | |
| 11.00: P. BIJELIĆ  12.15: P. BILIĆ | 9.00: P. BALATINAC  12.00: P. VLAH | |
|  |  | |
| 17.00: P. ŠTAMBUK | 18.30: P. BIJELIĆ | |
| 19.00: P. SKELIN |  |

|  |  |
| --- | --- |
| **NEDJELJA**  10. 9. 2023. | **RADNI TJEDAN**  11. – 16. 9. |
| 7.30 – 13.00 | 6.30 – 09.30 |
| 16.30 – 19.30 | 11.00 – 12.30  18.00 – 19.30 |

|  |
| --- |
| **MANJE JE VIŠE (LAIČKA KOLUMNICA [363])** |

**Zajedništvo**

Svatko je od nas dio brojnih zajednica koje čine i oblikuju naš život. Kako bi svaka od tih zajednica opstala, potrebno je njegovati odnose unutar nje jer u suprotnom, ako svatko u njoj djeluje za sebe, ona se ne može nazvati zajedništvom i gubi svoj smisao. Odnosi mogu biti komplicirana stvar i potrebno je vremena da očvrsnu. Svatko na njih gleda iz svoje perspektive i ima svoju viziju. Upravo zato često nastaju nesuglasice, svi smo vrlo osjetljivi i često slabi u trenucima kada više ne ide onako kako smo zamislili. Tada nastupa moćan alat svih odnosa - razgovor. I upravo na njega ukazuje i Isus u današnjem evanđelju. Kako i odnosa tako i naše vizije zajednica ponekad mogu poći u krivom smjeru, počinjemo se fokusirati na druge stvari i jednostavno odlutamo. Zato Bog u naš život postavlja bližnje koji su tu da nam pomognu vratiti se zajednici jer potrebni smo joj kako bi ona bila snažnija. Bog djeluje preko naših bližnjih i slušajući njih možemo čuti i Boga koji nam se obraća. I kako i sam kaže “Gdje su dvojica ili trojica sabrana u moje ime, tu sam i ja među njima.” Zato budimo uvijek spremni poslušati bližnje koji s nama žele razgovarati za naše dobro i možda upravo u njihovim riječima prepoznamo Gospodina. Petra Kuk

Izdaje župa Presvetog Srca Isusova, Palmotićeva 31, Zagreb,

tel. 01/210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>